LATVIJAS REPUBLIKAS IEKŠLIETU MINISTRIJA

Atklāts konkursa
„Vienotās ugunsdrošības un civilās aizsardzības platformas izstrāde, ieviešana un uzturēšana”
Nr. IeM IC 2024/3
	Nr.
p.k.
	Jautājums
	Atbilde

	1.
	Nolikuma tehniskās specifikācijas prasībā “NFN_010.01 Licencēšanas apjoma definēšana un piegāde” definēts: “Tehniskajā piedāvājumā ir jānorāda licenču izmaksas un noteikumi Platformas Produkcijas (ekspluatācijas) vides un pirmsprodukcijas vides izveidošanai un uzturēšanai”. Vai Pretendents saprot pareizi, ka tehniskajā piedāvājumā jānorāda tikai tās licenču izmaksas un izmaksas, kas saistītas ar programmatūru un nav attiecināmas uz infrastruktūru?
	Jā, Pretendents pareizi saprot. 

	2.
	Vai Nolikuma 5.5.punkta vērtēšanas kritērijā 2.3. minētais SCRUM Meistars tiek klasificēts kā atsevišķa loma iepirkuma izpildē, vai kā papildus pieredze kādam no Nolikuma 6.pielikuma 3.4.1. – 3.4.9. punktā minētajiem speciālistiem?
	Paskaidrojam, ka tā var būt gan atsevišķa loma, gan papildu kompetence kādai no esošajām lomām. 

	3.
	[bookmark: _GoBack]Iepirkuma tehniskā specifikācijas 3.punkts Funkcionālās prasības nosaka, ka “Katrai funkcionālai prasībai ir: identifikators, nosaukums, īstenošanas prioritāte - obligāta vai vēlama, kā arī detalizēts apraksts”. Izskatot tehniskās specifikācijas Funkcionālās prasības, nekādā veidā Pretendentam nav iespējams noteikt, kura no Funkcionālajām prasībām ir obligāta vai vēlama, jo šādas norādes pie Funkcionālās prasības nav noradītas. Lūdzam veikt labojumus un nodrošināt Tehniskās specifikācijas funkcionālās prasības atbilstoši Pasūtītāja Tehniskajā specifikācijā noteiktajam - Katrai funkcionālai prasībai ir: identifikators, nosaukums, īstenošanas prioritāte - obligāta vai vēlama, kā arī detalizēts apraksts.
	Komisija paskaidro, ka Platformas tehniskās specifikācijā norādītā informācija par attiecīgās funkcionālās prasības īstenošanas prioritāti ir tehniska neprecizitāte.
Visas tehniskajā specifikācijā norādītās prasības ir obligātas.

	4.
	Iepirkuma tehniskās Nefunkcionālā prasība NFN_001 Integrācijas nosaka, ka “Integrācijas ar citām IS ir aprakstītas strukturēti, definējot:
•	veidu kādā datu apmaiņa notiks (kāds rīks tiks piemērots, piemēram: API pieslēgums);
•	virzienus (no Platformas, uz Platformu, abi virzieni);
•	regularitāti (piemēram: pēc pieprasījuma, 1x dienā, katru 5min. utt.);
•	tiesības (lasīt, rakstīt, dzēst);
•	kādas datu kopas tiks pārņemtās vai padotas.”
Izskatot tehniskās specifikācijas NFN_001 apakšprasības, nekādā veidā Pretendentam nav iespējams noteikt nepieciešamo integrāciju datu apmaiņas veidu, regularitāti un tiesības, kā minēts NFN001 prasībā. Lūdzam veikt labojumus un nodrošināt Tehniskās specifikācijas Nefunkcionālās prasības Integrāciju aprakstus atbilstoši NFN_001 prasībā noteiktajam.
	NFN_001 sadaļā definētais ievads/ kopsavilkums tehnisku iemeslu dēļ nav iepriekš izdzēsts (dzēsts precizētajā tehniskās specifikācijas versijā).
Pasūtītāja rīcībā esošā informācija par katru integrāciju definēta katras konkrētās integrācijas prasību aprakstā.  

	5.
	Ņemot vērā, ka visas tehniskās specifikācijas konstrukcija un Pasūtītāja plānotais darbs ir saspringts, bet Organizatoriskajās prasībā ORG_002.06 PROJEKTA DARBA GRUPAS noteikts, ka Pasūtītāja speciālisti būs atbildīgi par savlaicīgu informācijas sniegšanu Izstrādātājam un uzdevumu rezultātu izskatīšanu un saskaņošanu, savukārt, Izstrādātāja speciālistu pienākums ir vismaz 2 darba dienas pirms sanāksmes sagatavot informācijas pieprasījumus. Ņemot vērā projekta izpildes prasības un termiņus no pasūtītāja puses, lūdzam veikt izmaiņas un kvantificēt, nosakot arī pienākumu Pasūtītajam sniegt informāciju konkrētu dienu laikā.
	Jautājumā minētais gadījums attiecas uz Izstrādātāja informācijas pieprasījuma sagatavošanu nevis atbildes sniegšanu. 


	6.
	Tehniskās specifikācijas Organizatoriskajās prasībās no prasības ORG_002.05 līdz pat prasībai ORG_002.13 ir noteikta Projekta vadības un pārvaldības atbildība Izpildītajam. Lūdzam skaidrot un sniegt ieskatu par Pasūtītāja iesaisti un komandas apjomu, kas iesaistīsies šī projekta realizācijā, t.sk. vai no pasūtītāja puses jau ir noteikts vai tiks noteikts Produkta vadītājs ar tiesībām pieņemt lēmumus, prioritizēt prasības, dot norādījumus Pasūtītāja komandai utt.
	Abu pušu komandas, to komunikācija un citi projekta organizatoriskie aspekti precizējami uzsākšanas sanāksmes laikā (prasība “ORG_002.09 Projekta uzsākšanas sanāksme”), kā arī pēc tam definējami Projekta pārvaldības plānā (prasība ORG_002.01 Projekta pārvaldības plāna izstrāde un saskaņošana). 
Kas attiecas uz produkta vadītāju, apstiprinām, ka no Pasūtītāja puses šī loma tiks nodrošināta. 

	7.
	Pasūtītājs savā 2024.gada 8.maija atbildes vēstulē ir norādījis - Izpildītājam sadarbībā ar Pasūtītāju jārūpējas par trešo pušu saskarņu aprakstu iegūšanu no atbilstošajiem ārējo sistēmu pārziņiem (VRAA, VZD, BIS, u.t.l.)  un standartizētiem produktiem (Namejs, Horizon, u.t.l.), ja šādi apraksti ir izstrādāti. Lūdzam informēt, kādi administratīvi līdzekļi tiks nodrošināti Izpildītājam pienācīgai līguma izpildei un darba organizēšanai ar ārējo sistēmu pārziņiem. Norādām, ka labā prakse nosaka, ka Projektu realizācija notiek sadarbībā starp Pasūtītāju un Izstrādātāju un šajā gadījumā trešo pušu darba organizēšana ir Pasūtītāja atbildība. Trešajām pusēm nav nekāda juridiska pamatojuma jelkādā veidā reaģēt uz Izpildītāja izteiktajiem informācijas pieprasījumiem.
	Apstiprinām, ka Pasūtītāja iesaiste tiks nodrošināta, ciktāl tāda būs objektīvi nepieciešama. 

	8.
	ORG_004.02 PLATFORMAS IZSTRĀDES UN IEVIEŠANAS PLĀNA IZSTRĀDE nosaka, ka “Izstrādātājam 1 (viena) mēneša laikā no līguma noslēgšanas brīža ir ar Pasūtītāju jāsaskaņo Platformas  izstrādes un ieviešanas plāns, papildinot vai precizējot piedāvājumā sagatavoto plānu. Platformas izstrādes un ieviešanas plāna sagatavošanā ir jānodrošina cieša sadarbība ar Pasūtītāja pārstāvjiem, nodrošinot darbu prioritizāciju atbilstoši Pasūtītāja vajadzībām.
Platformas izstrādes un ieviešanas plānā jāiekļauj vismaz šāda informācija:
1.           Darba ID (saskaņā ar Produkta karti);
2.           Darba nosaukums (saskaņā ar Produkta karti);
Tajā pat laikā arī ORG_004.03 PRODUKTA PRASĪBU KARTE nosaka, ka “Izstrādātājam ne vēlāk kā viena mēneša laikā no līguma parakstīšanas brīža, izmantojot tehniskajā specifikācijā definētās prasības, jāsagatavo un ar Pasūtītāju jāsaskaņo Produkta prasību karte”.  Līdz ar to, abas šīs prasības ir pretrunīgas - ORG_004.02 nav izpildāma, kamēr Pasūtītājs nav saskaņojis ORG_004.03. 
Lūdzam veikt labojumus un noteikt saprātīgus termiņus, kur Izstrādes un ieviešanas plāna (ORG_004.02) izstrāde tiek veikta vismaz divas nedēļas pēc Produktu prasību kartes (ORG_004.03) saskaņošanas.
	Pasūtītāja ieskatā abu dokumentu izstrādi un saskaņošanu saturiski ir iespējams veikt paralēli, jo pēc būtības tie abi ir plānošanas dokumenti. 

	9.
	Tehniskās specifikācija atsaucas uz saistīto dokumentu “VUGD iekšējie noteikumi Nr.22-1.12/1 "Kārtība, kādā Valsts ugunsdzēsības un glābšanas dienestā organizē un veic valsts ugunsdrošības uzraudzības darbu””. Iepazīstoties ar VUGD mājas lapā atrodamajiem normatīvajiem aktiem (https://www.vugd.gov.lv/lv/normativie-akti, skatīts 2024.https://www.vugd.gov.lv/lv/normativie-akti, skatīts 2024. gada 6. maijā), nav atrodams saturs Tehniskajā specifikācijā minētajiem VUGD iekšējiem noteikumiem. Iepirkuma nolikuma 4.8. punkts neparedz iespēju iepazīties ar šiem noteikumiem. Lūdzam labot Tehnisko specifikāciju ar norādi uz publiski pieejamu avotu šiem noteikumiem vai arī labot Nolikumu, nosakot kārtību kā Pretendents var iepazīties ar šiem noteikumiem.
	Komisija informē, ka VUGD 2016.gada 11.janvāra iekšējie noteikumi Nr.22-1.12/1 "Kārtība, kādā Valsts ugunsdzēsības un glābšanas dienestā organizē un veic valsts ugunsdrošības uzraudzības darbu”” tiks publicēti pircēja profilā pie iepirkuma dokumentiem. 

	10.
	Funkcionālā prasība FN – 005.09 Dokumenti nosaka dokumentu arhivēšanas un dzēšanas prasības, tajā skaitā sarakstā ir jānotiek dokumentu ierakstu automātiskai arhivēšanai atbilstoši saistošiem VUGD tiesību regulējumiem. Lūdzam papildināt Tehnisko specifikāciju ar saistītajiem VUGD tiesību regulējumiem.
	Lūdzu sk. atbildi uz iepriekšējo <9.> jautājumu.  

	11.
	Funkcionālā prasība FN-008 Klientu portāla autentificēto ārējo lietotāju darba vieta nosaka prasību attēlot vispārīgu tajā pat laikā specifisku informāciju, kā atskaites: 
a.	Lūdzam papildināt Tehnisko specifikāciju ar norādēm pie datu veidošanā, labošanā un dzēšanā iesaistītajām darba vietām, kuri informācijas vienumi vai kādi citas būtiskas metrikas ir papildus saglabājamas šīs funkcionālās prasības nodrošināšanai.
b.	Lūdzam noteikt kvantitatīvus ierobežojumus vai iespējamās aplitūdas sagatavojamām atskaitēm un to vizualizācijām atbilstoši Iepirkumu Uzraudzības Biroja sagatavotajam iepirkuma ceļvedim (https://www.iub.gov.lv/lv/iepirkuma-celvedishttps://www.iub.gov.lv/lv/iepirkuma-celvedis, skatīts 2024. gada 7. maijā)
	Komisija paskaidro, ka  Platformā ir paredzēta arī atsevišķa darba vieta citiem autentificētiem ārējiem lietotājiem, kas nav objekta atbildīgās personas, tas ir, citu valsts pārvaldes institūciju amatpersonas, ja Platformā iekļauto ziņu izmantošana nepieciešama to normatīvajos aktos noteikto funkciju veikšanai.
Komisija paskaidro, ka minētās funkcionālās prasības izpilde tostarp skatāma kopā ar Platformas tehniskās specifikācijas funkcionālo prasību FN-005.12 Atskaites, kur ir aprakstītas Platformā paredzētās atskaites, kas pilnībā vai daļēji būs pieejamas citu valsts pārvaldes institūciju amatpersonām. Tāpat atkarībā no citas valsts pārvaldes institūcijas amatpersonai piešķirtā tiesību apjoma paredzēts, ka minētie ārējie lietotāji var izgūt informāciju no Platformas iekšējās vides, kur izgūstamā informācija ir precizējama tiesību piešķiršanas brīdī, piemēram, slēdzot sadarbības līgumu, starpresoru vienošanos, vai tas tiks noteikts ārējā normatīvajā aktā.
Platformas Klientu portāla autentificētie ārējie lietotāji (citu valsts pārvaldes institūciju amatpersonas) atskaitēm (pārskatiem) paredzēto informāciju pašrocīgi nelabos un nedzēsīs. Tāpat Komisija paskaidro, ka Platformas Klientu portāla autentificēto ārējo lietotāju darba vietā ir jābūt pieejamai arī  informācijai, kas pieejama Klientu portāla neautentificēto lietotāju darba vietā, tostarp grafiski attēlojamajai informācijai, piemēram, FN-009.02 un FN-009.03.
Prasības izpilde precīzi definējama prasību projektēšanas laikā. 

	12.
	Pakalpojumu apmaksas nosacījumi līguma izbeigšanas gadījumā neatbilst likumam
Vēršam uzmanību, ka 10.6.punktā Pasūtītāja pienākums apmaksāt faktiski izpildītos darbus tiek attiecināts tikai uz 10.5.10. punkta līguma izbeigšanas gadījumu (ja pasludināta Izpildītāja maksātnespējas process) un ne citiem gadījumiem, kas ir iestājušies no Izpildītāja neatkarīgu apstākļu dēļ. Tas rada iespaidu, ka Pasūtītājam citos līguma izbeigšanas gadījumos nav jāveic paveikto darbu apmaksa.
Šo līguma apakšpunktu būtu vēlams uzlabot, paredzot vispārīgākas Izpildītāja tiesības uz faktiski izpildīto darbu apmaksu. Pirmkārt, šādas tiesības būtu pašsaprotamas, ja (i) līguma vienpusēju izpildi ierosina pats Izpildītājs, jo Pasūtītājs kādā veidā pārkāpj līgumu (līguma 10.2.punkts), vai (ii) ja līgumu izbeidz pasūtītājs finansējuma trūkuma dēļ (10.5.15. apakšpunkts). Otrkārt, arī Izpildītāja "vainas" gadījumos var būt nesamērīgi aprobežot Izpildītāja tiesības uz paveikto darbu samaksu. Piemēram, ja Pasūtītājs izbeigtu līgumu tāpēc, ka vienā ceturksnī Izpildītājs divreiz kavēja pielīgto reakcijas laiku un attiecīgi cieta līgumsodus - lai cik niecīgus (t.i. saskaņā ar 10.5.13. punktu kopsakarā ar 9.2.).
Turklāt Izpildītājs pirms līguma izbeigšanas var būt uzsācis tādu darbu veikšanu, kas formāli vēl nav Pasūtītāja pieņemti, bet faktiski ir jau Izpildītāja paveikti līguma izbeigšanas brīdī. Vēršam Jūsu uzmanību uz Publisko iepirkumu likuma 64. panta otro daļu, kurā norādīts, ka līguma pirmstermiņa izbeigšanas gadījumā pasūtītājam jāmaksā “par piegādātāja faktiski veiktiem būvdarbiem, piegādēm un sniegtiem pakalpojumiem”, tos neaprobežojot ar pasūtītāja pieņemtiem darbiem, piegādēm, pakalpojumiem.

Ņemot vērā minēto, lūdzu papildināt Līguma projektu 10.6.punktu sekojošā redakcijā:
“10.6. Līguma 10.2., 10.5.9., 10.5.10., 10.5.15., 10.5.16. un 10.5.17. apakšpunktos norādītajā Līguma izbeigšanas gadījumā Pasūtītājam ir pienākums veikt samaksu par Izpildītāja faktiski izpildītajiem darbiem.”
	Pateicamies par izteikto ierosinājumu!
Pasūtītājs aicina pievērst uzmanību līguma projekta 10.5. apakšpunkta saturam:
1. ir noteiktas pasūtītāja tiesības (ne pienākums) vienpusēji atkāpties no līguma un
2. ir noteikts vismaz 20 darba dienu termiņš paziņot par lēmumu šīs tiesības izmantot.
Jāatzīmē, ka vienpusēja atkāpšanās no līguma ir nevēlama, bet galēja Pasūtītāja rīcība. Līgums tiek slēgts, lai to pildītu.
Paskaidrojam, ka ikkatra situācija, kurā Pasūtītājs būtu spiests izmantot vienpusējas atkāpšanās tiesības, ir rūpīgi un vispusīgi izvērtējams, t.sk. arī attiecībā uz gala norēķiniem. Jāņem vērā, ka Pasūtītājs ir tiesīgs pieņemt un apmaksāt tikai līgumā noteiktajām prasībām atbilstošus pakalpojumus, nevis jebkādus sniegtos pakalpojumus – šis nosacījums attiecināms uz ikvienu līguma izpildes daļu, posmu, darbu.
Fakts, ka norēķinu pienākums nav tieši nostiprināts līgumā, nenozīmē, ka šāds norēķins nav veicams. Starp dienu, kad pieņemts un paziņots pasūtītāja lēmums vienpusēji atkāpties no līguma un faktisku līguma darbības termiņa beigām ir vismaz 20 darba dienu pārejas periods, kurā izpildītājs pabeidz jau uzsāktos darbus un nodod tos pasūtītājam, kam seko attiecīgs norēķins.
Ņemot vērā minēto, kā sniegto atbilžu saistošo spēku, pasūtītājs nesaskata nepieciešamību pēc līguma projekta grozījumiem.

	13.
	Jāprecizē Līguma projekta 13.5. punkta prasība par speciālistu pieejamību 
Pirmkārt, nav precizēts, vai ar personālu ir domāti speciālisti, kuri tiek pieprasīti kvalifikācijas prasībās, vai arī kāds cits personāls. 
Otrkārt, ņemot vērā iekavās norādi par atvaļinājumiem, nav skaidrs, vai Pasūtītājs sagaida, ka visa līguma izpildes gaitā ar Pasūtītāju jāsaskaņo jebkura personāla (vai speciālista) atvaļinājums, lai vai cik īss. It īpaši, vai tas ir nepieciešams, ja piedāvājumā attiecīgajā pozīcijā norādīti vairāki speciālisti, kuri katrs izpilda kvalifikācijas prasības. 
Līdz ar to lūdzam precizēt, ko Pasūtītājs ar šo punktu faktiski sagaida un kā tas attiecas uz Izpildītāja speciālistiem. Tā, piemēram, 13.14. punktā izmantots formulējums personāls (speciālists), ar ko šo varētu vienādot.
Ņemot vērā minēto, ierosinām papildināt Līguma projektu 10.6.punktu sekojošā redakcijā:
“13.5.	Gadījumā, ja Līguma izpildē piesaistīto Izpildītāja personāla (speciālista) personisku piedalīšanos nav iespējams nodrošināt (piemēram, darba attiecību pārtraukšana u.c. ilgstošas prombūtnes gadījumi), Izpildītājam ir pienākums nodrošināt līdzvērtīgas vai augstākas kvalifikācijas personāla vai apakšuzņēmēju piesaisti Līguma izpildē, iepriekš to saskaņojot ar Pasūtītāju.”
	Paskaidrojam, ka ar šo punktu Pasūtītājs sagaida, ka līguma izpildes gaitā nepieciešamā personāla (speciālistu) un apakšuzņēmēju prombūtnes laikā tiks nodrošināta līdzvērtīga personāla (speciālistu) un apakšuzņēmēju iesaiste līguma izpildē, kas nebūt nenozīmē atvaļinājumu saskaņošanu ar pasūtītāju.
Ar pasūtītāju ir saskaņojamas personāla (speciālistu) un apakšuzņēmēju nomaiņa un jaunu (vai papildu) personāla (speciālistu) un apakšuzņēmēju piesaiste līguma izpildē.
Vienlaikus jāatzīmē, ka jēdzieni “personāls” un “speciālisti” šī iepirkuma izpratnē ir sinonīmi.

	14.
	Lūdzam pagarināt piedāvājumu iesniegšanas termiņu, lai varam pilnvērtīgi novērtēt iespēju izteikt savu piedāvājumu iepirkumā, kā arī sagatavot visu prasīto dokumentāciju, tajā skaitā ievērojot informācijas apjomu, kas nav publiski pieejams un ar ko var iepazīties tikai uz vietas.
	Informējam, ka piedāvājumu iesniegšanas termiņš tiks pagarināts.

	15.
		Nolikuma 6. pielikumā attiecībā uz pretendenta piedāvāto speciālistu pieredzi 8. zemsvītras  piezīmē norādīts, ka “Speciālists drīkst iekļaut pieredzē projektu/līgumu tad, ja ir pildījis attiecīgajā projektā/līgumā nepieciešamo lomu (ir bijis pieejams) vismaz 75% no projekta/līguma realizācijas laika”.
	Kā Pasūtītājam labi zināms, informācijas tehnoloģiju jomā programmatūras izstrādes un uzturēšanas līgumu struktūru, tajos ietverto pakalpojumu sastāvu un līguma ilgumu nosaka vienīgi attiecīgais pasūtītājs, nevis Pretendents vai tā speciālists. Līguma termiņš mēdz būt ļoti plašā amplitūdā – no pusgada līdz vairākiem gadiem. Publiskā iepirkuma līgumu ilgums nepārsniedz 60 mēnešus, taču privāto civiltiesisku līgumu ilgums nav ierobežots, un šādu līgumu ilgums mēdz pārsniegt arī 10 gadus un vairāk. Daļa pasūtītāju izvēlas līgumus slēgt uz noteiktu laiku, citi savukārt izvēlas noslēgtos nevis nobeigt un slēgt jaunus, bet noslēgtos līgumus pagarināt.
	Nav pieļaujams, ka Pretendenta speciālista kvalifikāciju vērtē nevis pēc paša speciālista kvalifikācijas, spējām un uzkrātās pieredzes, bet pēc tā, kā trešās personas – citi pasūtītāji, organizē attiecīgā projekta izpildi ar attiecīgā speciālista darba devēju, un pēc tā, kāds ir attiecīgā pasūtītāja līguma ilgums.
	Šādi nosakot speciālistu kvalifikācijas prasības, Pasūtītājs izrāda nevienlīdzīgu attieksmi pret pretendentiem un to speciālistiem. Ar šādām kvalifikācijas prasībām kāda pretendenta speciālistam kvalifikācijas prasību izpildei pietiek ar, teiksim, trīs mēnešus ilgušu projektu, bet cita pretendenta speciālistam nepietiek pat ar 20 mēnešu iesaisti projektā, jo Pasūtītāja izvirzītais atbilstības kritērijs kvalifikācijas prasības izpildei ir speciālista pavadītais laiks projekta izpildē – 75% no projekta/līguma realizācijas laika.
	Pasūtītājs pamatoti vēlas saņemt nopietnu, drošu piedāvājumu un nepieļaut piedāvājumu, kurā speciālistu kvalifikācija apliecināta ar nepieņemami īsu, nenozīmīgu pieredzi kādā projektā, taču Pasūtītājam nav pamata pārlieku vienkāršot izvirzītās kvalifikācijas prasības un atmest vienlīdzīgas attieksmes principu Iepirkumā pavisam.
	Lūdzam prasības par speciālista dalības ilgumu projektu izpildē grozīt un noteikt tās saskaņā ar vienlīdzīgas attieksmes pret pretendentiem principu, atbilstoši Pasūtītāja faktiskajai vajadzībai un Nolikumā paredzēt vienīgi pašam speciālistam piemītošu spēju un kvalifikācijas vērtēšanu.
	Pateicamies par izteikto ierosinājumu. Paskaidrojam, ka iepirkuma komisija pretendentu atlasi veiks, vērtējot piedāvājuma dokumentos iekļauto informāciju pēc būtības. Jāņem vērā, ka par pieredzes gadījumu ir uzskatāmi pakalpojumi, kas sniegti projekta vai līguma ietvaros – šajā gadījumā pieredzē ir  norādāms katrs tāds projekts vai līgums, kas pats par sevi atbilst izvirzītajām prasībām. Jānorāda, ka jautājumā minētajā gadījumā, kad privātajam sektoram pakalpojums (pasūtījums) tika sniegts ilgtermiņa (piemēram, 10 gadus ilga) līguma ietvaros, šādu līgumu ietvaros izpildītais pasūtījums, ciktāl tas pats par sevi atbilst projektam/līgumam noteiktajām prasībām un raksturlielumiem (finanšu apjoms, specifika, izmantotās tehnoloģijas, metodes u.tml.), pēc analoģijas ir pielīdzināms projektam/līgumam.
Ņemot vērā minēto, pieredzes prasība atstājama bez izmaiņām.

	16.
	Nolikuma 6. pielikuma tabulā “Pretendents pakalpojumu sniegšanai piesaista šādus speciālistus ar nepieciešamo izglītību un/vai pieredzi”, ir jānorāda speciālista izglītība un sertifikācija, daļai speciālistu prasība ir augstākā izglītība (izņemot pirmā līmeņa profesionālo augstāko jeb koledžas izglītību) inženierzinātnēs, vadības zinībās, dabaszinātnēs, matemātikā vai informācijas tehnoloģijās, daļai ir domuzīme. 
[image: A close-up of a list

Jautājums: Lūdzu precizēt un skaidrot, vai ir ieviesusies drukas kļūda, un augstākā izglītības ir nepieciešama visiem piedāvātajiem speciālistiem, ja nav tad, kāpēc vienāda līmeņa speciālistiem atšķiras prasības attiecībā uz augstāko izglītību?

	Prasība pēc augstākās izglītības tika noteikta tiem speciālistiem, kuru ieguldījums kopējā līguma izpildē Pasūtītāja vērtējumā bija visnozīmīgākais un ar lielāku atbildības pakāpi.

